Dôvodová správa

A. Všeobecná časť

Návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Michal Sabo.
Cieľom návrhu zákona je zabezpečiť, aby účelová finančná rezerva na uzatvorenie a rekultiváciu skládky, ktorú prevádzkovateľ skládky vytvára počas doby životnosti skládky čo najlepšie zodpovedala skutočnej výške nákladov na uzatvorenie a rekultiváciu skládky. Tiež je cieľom zabezpečiť, aby prevádzkovateľ skládky mohol realizovať rekultiváciu skládky z tejto účelovej finančnej rezervy riadne a včas.
Prevádzkovatelia skládok odpadov vytvárajú účelovú finančnú rezervu na uzatvorenie, rekultiváciu a následnú starostlivosť o skládku odpadov, ktorá vychádza z predpokladanej výšky nákladov na uvedené činnosti. Tento predpoklad sa však vytvára v čase, kedy skládka alebo jej časť začína svoju činnosť. Kým skládka bude skutočne uzatváraná a rekultivovaná,  prejdú desaťročia, pričom počas tohto obdobia sa menia legislatívne požiadavky na činnosť skládky, na technickú náročnosť uzatvorenia a rekultivácie, menia sa ceny vstupov, môžu sa meniť prírodné podmienky v mieste skládky a vyvíjajú sa tiež aj nové technológie. Z tohto dôvodu navrhujeme, aby prevádzkovatelia skládok prehodnotili každých 5 rokov predpokladané náklady a to aj na základe nového, aktualizovaného projektu. Prehodnotené náklady následne použije Ministerstvo životného prostredia SR na výpočet výšky príspevku do účelovej finančnej rezervy. Tým sa zabezpečí, že výsledná suma účelovej finančnej rezervy bude v čase uzatvárania skládky oveľa bližšie skutočnej potrebe. 
V súčasnosti je účelová finančná rezerva priebežne vytváraná na účte v Štátnej pokladnici a pri uzatváraní skládky dáva Ministerstvo životného prostredia SR písomné potvrdenie, v ktorom určí rozsah disponovania s prostriedkami účelovej finančnej rezervy potrebnými na zabezpečenie tejto činnosti. Kým prevádzkovateľovi skládky plynie lehota na jej uzavretie, ministerstvo nemá ustanovenú žiadnu lehotu na uvoľnenie potrebných finančných prostriedkov prevádzkovateľovi. V praxi to znamená, že aj keď prevádzkovateľ v súlade so zákonom vytvoril účelovú finančnú rezervu, musí rekultiváciu uhradiť z iných vlastných prostriedkov a jeho prostriedky, ktoré počas prevádzky skládky odvádzal na štátny účet, dostáva s oneskorením. Z tohto dôvodu sa navrhuje právna úprava, že ministerstvo uvoľní prostriedky účelovej finančnej rezervy najneskôr do 30 dní odo dňa vydania potvrdenia.
Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.
Návrh zákona bude mať pozitívne a negatívne vplyvy na podnikateľské prostredie a pozitívne vplyvy na životné prostredie. Návrh zákona nebude mať vplyvy na rozpočet verejnej správy, sociálne vplyvy, vplyvy na informatizáciu spoločnosti, vplyvy na manželstvo, rodičovstvo a rodinu, ani vplyvy na služby verejnej správy pre občana.




B. Osobitná časť

K čl. I
K bodu 1 
Navrhuje sa, aby prevádzkovatelia skládok prehodnotili každých 5 rokov predpokladané náklady a to aj na základe nového, aktualizovaného projektu. Tým sa zabezpečí, že výsledná suma účelovej finančnej rezervy bude v čase uzatvárania skládky oveľa bližšie skutočnej potrebe. 

K bodu 2
V súčasnosti musí prevádzkovateľ rekultiváciu uhradiť z iných vlastných prostriedkov a jeho prostriedky, ktoré počas prevádzky skládky odvádzal na štátny účet, dostáva s oneskorením. S cieľom zabezpečiť včasné uvoľnenie finančných prostriedkov účelovej finančnej rezervy sa ustanovuje, že ministerstvo tieto prostriedky uvoľní najneskôr do 30 dní odo dňa vydania potvrdenia.

K bodu 3
Ustanovuje sa, že povinnosť prehodnotiť investičné náklady podľa § 24 ods. 2 sa vzťahuje aj na prevádzkovateľa skládky odpadov alebo jej časti uvedenej do prevádzky pred účinnosťou tohto zákona. Povinnosť prehodnotiť investičné náklady je prevádzkovateľ skládky povinný plniť prvýkrát do 31. decembra 2026 a následne každých 5 rokov tak, ako je ustanovené v § 24 ods. 2.

K čl. II
Účinnosť návrhu zákona sa navrhuje od 1. júla 2026.
